CELEX: 62011TN0260
Language: el
Date: 2011-05-19 00:00:00
Title: Υπόθεση T-260/11: Προσφυγή της 19ης Μαΐου 2011 — Ισπανία κατά Επιτροπής

16.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 211/29
            
         Προσφυγή της 19ης Μαΐου 2011 — Ισπανία κατά Επιτροπής
   (Υπόθεση T-260/11)
   2011/C 211/63
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωπος: N. Díaz Abad)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει τον κανονισμό (ΕΕ) 165/2011 της Επιτροπής, της 22ας Φεβρουαρίου 2011, σχετικά με την επιβολή μειώσεων σε ορισμένες ποσοστώσεις σκουμπριού που διατίθενται στην Ισπανία το 2011 και τα επόμενα έτη λόγω υπεραλίευσης κατά το 2010, και
            
         
               —
            
            
               να καταδικάσει το καθού όργανο στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Το παράρτημα του προσβαλλόμενου κανονισμού επιβάλλει κύρωση στην Ισπανία λόγω υπεραλίευσης σκουμπριού κατά το 2010 στις ζώνες VIII c, IX και X και στα ύδατα ΕΕ της CECAF 34.1.1, με μείωση κατά 39 242 τόνους, εκ των οποίων 4 500 για το έτος 2011, 5 500 για το έτος 2012, 9 748 για το έτος 2013, 9 747 για το έτος 2014 και 9 747 για το έτος 2015 «και, κατά περίπτωση, τα επόμενα έτη».
   Προς στήριξη της προσφυγής του, το προσφεύγον προβάλλει έξι λόγους:
   
               1)
            
            
               Παράβαση του άρθρου 105, παράγραφοι 1 και 2, του κανονισμού (ΕΚ) 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) 847/96, (ΕΚ) 2371/2002, (ΕΚ) 811/2004, (ΕΚ) 768/2005, (ΕΚ) 2115/2005, (ΕΚ) 2166/2005, (ΕΚ) 388/2006, (ΕΚ) 509/2007, (ΕΚ) 676/2007, (ΕΚ) 1098/2007, (ΕΚ) 1300/2008, (ΕΚ) 1342/2008 και καταργήσεως των κανονισμών (ΕΟΚ) 2847/93, (ΕΚ) 1627/94 και (ΕΚ) 1966/2006 (στο εξής: κανονισμός 1224/2009), στο μέτρο που ο προσβαλλόμενος κανονισμός εκδόθηκε προτού η Επιτροπή εκδώσει τον εκτελεστικό κανονισμό που προβλέπεται στο προμνησθέν άρθρο 105, παράγραφος 6.
            
         
               2)
            
            
               Παράβαση ουσιώδους τύπου, δεδομένου ότι δεν υφίσταται έκθεση της επιτροπής διαχειρίσεως, καθόσον έως σήμερα όλες οι κυρώσεις κατά κράτους μέλους για υπέρβαση των ποσοστώσεων θεσπίστηκαν με κανονισμό της Επιτροπής βάσει προηγούμενης αιτιολογημένης γνώμης της επιτροπής διαχειρίσεως.
            
         
               3)
            
            
               Προσβολή των δικαιωμάτων άμυνας, καθόσον ο προσβαλλόμενος κανονισμός εγκρίθηκε χωρίς να ακουστεί προηγουμένως το Βασίλειο της Ισπανίας.
            
         
               4)
            
            
               Παραβίαση της αρχής της ασφάλειας δικαίου, στο μέτρο που η Επιτροπή, επιβάλλοντας την επίδικη κύρωση, αφήνει ανοικτό το ενδεχόμενο να παρατείνει μεταγενέστερα αυτήν την κύρωση για ακαθόριστο αριθμό ετών.
            
         
               5)
            
            
               Παραβίαση της αρχής της προστασίας της δικαιολογημένης εμπιστοσύνης, καθόσον ο προσβαλλόμενος κανονισμός τέθηκε σε ισχύ μετά την έναρξη της περιόδου αλιείας του σκουμπριού στην Ισπανία.
            
         
               6)
            
            
               Παραβίαση της αρχής της απαγορεύσεως των διακρίσεων, καθόσον η Επιτροπή εφάρμοσε διαφορετικό κριτήριο κινδύνου κοινωνικοοικονομικών συνεπειών σε σχέση προς άλλες συγκρίσιμες περιπτώσεις.